În loc de mozaic, marmură! Constructorii italieni au început marţi montarea dalelor de marmură care vor înlocui mozaicul din Pasajul Vulturul Negru.

Muncitorii au pavat deja curtea interioară din spatele localului Columbus, iar marţi după amiază au deschis un nou front de lucru, dinspre centrul pasajului către strada Vasile Alecsandri.

"Constructorii vor lucra pe tronsoane, pornind dinspre centrul pasajului spre strada Vasile Alecsandri şi spre Piaţa Unirii. Majoritatea localurilor de aici au două sau mai multe intrări, aşa că unităţile de alimentaţie publică nu vor fi afectate de lucrări", a declarat Lucian Popa, şeful Direcţiei Patrimoniu Imobiliar.

Potrivit directorului, latura dinspre Piaţa Independenţei va fi atacată în cea de a treia etapă, după ce Constructorul Sălard va fi terminat reamenajarea picturii şi schelele vor fi mutate.

Lucrările trebuie finalizate până la data de 15 iunie, pentru că, deşi finanţate de la bugetul local, sunt parte integrantă a proiectului european de reabilitare a Pasajului Vulturul Negru, care trebuie să se încheie până la 30 iunie.

În caz contrat municipalitatea ar putea fi obligată să returneze finanţatorului european fonduri atrase în valoare de 2,8 milioane lei.

Asocierea prezentată de Drumuri Orăşeneşti a câştigat licitaţia pentru pietruirea pavajului din pasajul Vulturul Negru la un preţ de 1,6 milioane lei în condiţiile în care ceilalţi doi constructori participanţi la licitaţie, care au oferit preţuri mai mici, au fost descalificaţi ca având ofertele incomplete. Noul pavaj din granit va avea trei nuanţe de gri şi va fi flancat pe margini de plăci din marmură de culoare brun-roşcat.

Iniţial, Primăria a comandat reabilitarea pavimentului din Pasajul Vulturul Negru firmei Marconst cu un mozaic conţinând motive florare. În iunie 2013, la închiderea şantierului, municipalitatea a refuzat să facă însă recepţia lucrărilor ca fiind necorespunzătoare. După ani de discuţii în contradictoriu cu constructorul, conducerea municipalităţii a decis să înlocuiască mozaicul cu granit şi marmură.